《题陕府同判衙吏隐亭》
宋代·魏野

小亭高岸上，危绝复何言。
墨迹唐丞相，诗牌宋状元。
山形连二华，河势泻三门。
吏隐真宜此，无穷景满轩。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。